L'aeròdrom de la Cerdanya està inclòs en la relació d'instal·lacions aeroportuàries a les quals, de conformitat amb l'acord de Govern de 20 de febrer de 2001, publicat mitjançant la Resolució de 22 març de 2001 del Departament de Política Territorial i Obres Públiques, és d'aplicació la Llei 19/2000, de 29 de desembre, d'aeroports de Catalunya, i és de categoria OACI (Organització d'Aviació Civil Internacional) "2-B".
El trànsit en aquest aeròdrom és principalment d'aeronaus d'aviació esportiva i la majoria d'usuaris procedeixen de vols privats i esportius.
En l'actualitat, l'aeròdrom té una única pista amb una orientació 07-25, de dimensions 1.150 m x 23 m, una franja de vol amb unes dimensions de 1.150 m x 150 m i dos carrers de sortida ràpida a la plataforma de dimensions 110 m x 15 m.
Per a l'estacionament d'aeronaus hi ha una plataforma de 1.200 m2 que ofereix una capacitat inferior a la necessària per servir el trànsit d'aeronaus previst.
Quant al cantó terra, l'aeròdrom de la Cerdanya disposa d'unes àrees destinades a restauració i club social.
Disposa a més d'una zona d'aviació esportiva amb sis hangars situats a primera línia de plataforma.
D'acord amb l'exposat, resulta necessari disposar del Pla director de l'aeròdrom de la Cerdanya, el qual defineix les grans directrius d'ordenació i desenvolupament de l'aeròdrom i en delimita la zona de servei, d'acord amb el que s'estableix a l'article 10 de la Llei 19/2000.
Concretament, el Pla director de l'aeròdrom de la Cerdanya delimita la zona de servei d'aquest aeròdrom i inclou els espais que garanteixen el desenvolupament d'acord amb els criteris de planificació i les previsions de trànsit per a un termini fins l'any 2015.
En l'elaboració del pla director s'han tingut en compte els principis de desenvolupament sostenible i respecte al medi ambient que han d'orientar les actuacions d'aquest tipus.
Així mateix, s'ha donat compliment al que preveu l'article 11 de la Llei 19/2000, en haver-se emès els informes de la Direcció General d'Aviació Civil del Ministeri de Foment, del Departament de Medi Ambient i de la Direcció General d'Urbanisme.
Així mateix, s'ha donat audiència als ajuntaments afectats pel Pla director de l'aeròdrom de la Cerdanya, que han participat molt activament en el procés de definició d'aquest aeròdrom.
En conseqüència, vist el projecte del Pla director de l'aeròdrom de la Cerdanya, els informes emesos per la Direcció General d'Aviació Civil del Ministeri de Foment, del Departament de Medi Ambient, i de la Direcció General d'Urbanisme,
S'aprova el Pla director de l'aeròdrom de la Cerdanya, en el qual es defineixen les grans directrius d'ordenació i desenvolupament de l'aeròdrom i se'n delimita la zona de servei.
Delimitació de la zona de servei
2.1 La zona de servei de l'aeròdrom delimitada pel Pla director té una superfície de 40,60 hectàrees, de les quals 34,25 hectàrees corresponen al subsistema de moviment d'aeronaus, 4,75 hectàrees al subsistema d'activitats aeroportuàries i 1,60 hectàrees a la zona de reserva aeroportuària.
2.2 La delimitació de la zona de servei queda configurada per una línia poligonal representada en el plànol número 4 del Pla director, en el qual consten les coordenades UTM dels seus vèrtex principals.
Aquest plànol s'incorpora a l'annex d'aquesta Ordre.
3.1 La zona de servei s'estructura en tres grans àrees homogènies, en funció de les activitats assignades i el seu grau de relació directa o complementària amb la pròpia funcionalitat aeroportuària.
Aquestes àrees, que estan delimitades en el plànol 4 del Pla director, són les següents:
Subsistema d'activitats aeroportuàries.
Espais de reserva aeroportuària.
3.2 El subsistema de moviment d'aeronaus conté els espais i superfícies utilitzades per les aeronaus en els seus moviments d'aterratge, enlairament i circulació en rodada i estacionament.
Està constituït pel camp de vol, la plataforma d'estacionament d'aeronaus i les zones previstes per a la ubicació d'instal·lacions auxiliars, així com els sistemes d'ajudes a la navegació aèria, i comprèn una superfície de 34,25 hectàrees, que es distribueix en les àrees següents:
a) Camp de vol: està integrat per una pista, de denominació 07-25, dos carrers de sortida i franja de seguretat.
La plataforma d'estacionament d'aeronaus estarà situada al sud del camp de vol, desplaçada cap a la capçalera 07 i adjacent a l'edifici terminal existent.
b) Instal·lacions d'ajudes a la navegació aèria: conté el conjunt d'instal·lacions de l'aeròdrom, que serveixen per establir les rutes i procediments d'aterratge i enlairament dins de l'espai aeri.
c) Instal·lacions auxiliars: inclouen els vials interiors i d'estacionament de vehicles de servei, que constitueixen les àrees d'accés restringit.
3.3 El subsistema d'activitats aeroportuàries conté les infraestructures, les instal·lacions i les edificacions que permeten establir en el recinte de l'aeròdrom l'intercanvi modal entre el transport aeri i els accessos terrestres.
Té una superfície de 4,75 hectàrees, que es distribueix en les àrees següents:
a) Zones d'usuaris i de serveis: contenen les infraestructures, les instal·lacions, les edificacions i els serveis relacionats amb el trànsit de persones des de l'accés a l'àmbit aeroportuari fins a l'embarcament a l'aeronau.
Així mateix ha d'incloure les infraestructures, les instal·lacions, les edificacions i els serveis destinats a la coordinació i gestió tècnica a l'aeròdrom.
b) Zones modular i de proveïment energètic de l'aeròdrom: contenen totes les infraestructures, les instal·lacions, les edificacions i els serveis destinats a l'activitat de l'aviació esportiva.
Així mateix, conté l'emmagatzematge, les connexions de servei, les instal·lacions i les xarxes de distribució de les infraestructures energètiques que són necessàries per al funcionament de l'aeròdrom.
3.4 La reserva aeroportuària, amb una superfície de 1,60 hectàrees, conté els espais necessaris per facilitar l'ampliació dels subsistemes esmentats anteriorment per tal de possibilitar el desenvolupament de l'àrea de seguretat de l'aeròdrom mitjançant la construcció de noves infraestructures, instal·lacions i serveis.
El programa de inversions establert en la secció 5 del Pla director de l'aeròdrom s'ha d'executar a mesura que es vagin complint les previsions d'increment de trànsit segons les condicions fixades a la secció 3 del Pla director.
5.1 El desenvolupament del Pla director de l'aeròdrom de la Cerdanya requereix la tramitació prèvia del Pla especial urbanístic corresponent, en els termes previstos en el Decret legislatiu 1/2005, de 26 de juliol, pel qual s'aprova el Text refós de la Llei d'urbanisme, sense perjudici de l'adaptació, si escau, del planejament urbanístic general.
5.2 Els projectes per a l'execució del pla director s'han de sotmetre a avaluació d'impacte ambiental, d'acord amb el que estableix la normativa aplicable.
Els documents que integren el Pla director de l'aeròdrom de la Cerdanya restaran per a la seva consulta a la seu de la Direcció General de Ports i Transports del Departament de Política Territorial i Obres Publiques, av. Josep Tarradellas, 2-6, 08029 Barcelona.